**PIEMINEKĻU, PIEMIŅAS ZĪMJU UN PIEMIŅAS VIETU IZVEIDES KONSULTATĪVĀS PADOMES ATZINUMS**

Rīgā, 2022. gada 29. decembrī

***Par ieceri izvietot piemiņas plāksni aktierim un režisoram Jurijam Losevam, Daugavpilī***

1. **Iesniedzējs** *(norāda atzinuma īsu būtību un objekta nosaukumu, par kuru atzinums sniegts)***:**

Daugavpils pilsētas pašvaldības Pilsētplānošanas un būvniecības departamenta iesniedza izskatīšanai Pieminekļu, piemiņas zīmju un piemiņas vietu izveides konsultatīvajā padomē (turpmāk – Padome) ieceri izvietot piemiņas plāksni aktierim un režisoram Jurijam Losevam pie dzīvojamās mājas fasādes Vienības ielā 26, Daugavpilī.

1. **Paredzētā darbības vieta:**
	1. **Objekta veids un kadastra apzīmējums:** piemiņas plāksne atradīsies uz ēkas fasādes ar kadastra apzīmējumu 05000011407001, Daugavpilī.
	2. **Objekta atrašanās adrese:** Vienības ielā 26, Daugavpilī.
2. **Iesniedzēja prasījums (iesniegums)** *(norāda informāciju atbilstoši saņemtajiem dokumentiem un MK noteikumiem Nr. 218)***:**

Izvietot piemiņas plāksni aktierim un režisoram Jurijam Losevam pie dzīvojamās mājas fasādes Vienības ielā 26, Daugavpilī (turpmāk – iecere).

**4. Faktu konstatējums:**

**4.1. Pēc iesniegtās dokumentācijas saņemšanas (norāda saņemšanas datumu) vispārīgi apraksta galvenos faktus un iesniegto dokumentāciju:**

Vides aizsardzības un reģionālās attīstības ministrijā 2022. gada 13. decembrī saņemta Daugavpils pašvaldības Pilsētplānošanas un būvniecības departamenta 2022. gada 12. decembra 12.12.2022. vēstule Nr. 4-9/721 “Par piemiņas plāksnes izvietošanu Daugavpilī” ar šādiem pielikumiem:

1. Dzīvojamās mājas Vienības ielā Nr. 26, Daugavpilī dzīvokļu īpašnieku 10.05.2022. kopsapulces protokols uz 1 lp.

2. Daugavpils novadpētniecības un mākslas muzeja 16.11.2022. atzinums Nr. 1.17/71 ar pielikumu – biogrāfisku izziņu par Juriju Losevu – uz 2 lp.

3. Piemiņas plāksnes makets ar tekstu latviešu un krievu valodā.

4. Piemiņas plāksnes izvietojums nama fasādē.

5. Projektēšanas uzdevums arhitektūras daļai uz 1 lp.

6. Skaidrojošs apraksts uz 1 lp.

**4.2.** **Konstatē un apraksta vēsturiskā notikuma faktu vai personas vēsturisko nozīmīgumu un ietvertās ieceres atbilstību normatīvajiem aktiem:**

Daugavpils teātru aktiera un režisora Jurija Loseva ieguldījums Latvijas teātra mākslas attīstībā vērtējams atzinīgi, tomēr iecere daļā par piemiņas plāksnes tekstā sniegtās informācijas izvietošanu divās valodās neatbilst normatīvo aktu prasībām valsts valodas lietošanas jomā.

Ministru kabineta 2005. gada 15. februāra noteikumu Nr. 130 “Noteikumi par valodu lietošanu informācijā” (turpmāk – MK noteikumi Nr. 130) 2. un 3. punkts paredz gadījumus, kad valsts un pašvaldību institūcijas, sniedzot publisku informāciju sabiedrībai pieejamās vietās, līdztekus valsts valodai var lietot svešvalodu. Iecere par aktierim un režisoram Jurijam Losevam veltītās piemiņas plāksnes teksta sniegšanu arī svešvalodā – krievu valodā – neatbilst nevienam no MK noteikumu Nr. 130 2. un 3. punktā paredzētajiem izņēmuma gadījumiem, kad pieļaujama pašvaldības institūcijas sniegtās publiskās informācijas izvietošana sabiedrībai pieejamā vietā līdztekus valsts valodai arī svešvalodā.

Vienlaikus būtu pārskatāma pašas piemiņas plāksnes atbilstība labai un pieņemamai arhitektoniskai, mākslinieciskai un dizaina kvalitātei.

1. **Atzinuma pamatojums** *(norāda atzinuma un pieņemtā lēmuma pamatojumu)***:**

Atzinumu un pieņemto lēmumu pamato ieceres neatbilstība normatīvo aktu prasībām valsts valodas lietošanas jomā, kā arī piemiņas plāksnes neatbilstība labai un pieņemamai arhitektoniskai, mākslinieciskai un dizaina kvalitātei.

Izvērtējot Jurija Loseva personību, secināms, ka personas aktivitātes liecina par tās izteikti prokremlisku pārliecību, kas ir pretēja Latvijas valsts interesēm. Konstatējams, ka persona publiski paudusi un dalījusies ar Krievijas Federācijas veidotajiem un uzturētajiem propagandas vēstījumiem, kuros nomelnota Latvijas valsts, uzsvērts krievu nācijas un Krievijas Federācijas militārais pārākums, apšaubīta Ukrainas suverenitāte, Krimas piederība Ukrainai un līdzīgi.

**6. Atzinums:** **Norāda padomes sēdes datumu un pieņemto lēmumu** *(atbalstīt ieceri; neatbalstīt ieceri; atlikt ieceres vērtēšanu konstatēto trūkumu dēļ, nosakot termiņu to novēršanai)***:**

6.1. Pieminekļu, piemiņas zīmju un piemiņas vietu izveides konsultatīvās padomes 2022. gada 29. decembra sēdes protokola Nr. 13 lēmums:

- **neatbalstīt ieceri.**

Padomes priekšsēdētāja Elita Turka

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU